”Fem om dagen” - ein utopi?

Stipendiat John Roger Andersen

I følgje eksepertane er det bra for helsa vår å ete mykje frukt og grønsaker. Dette har vore kjent lenge, og forbruket av desse matvarene har faktisk auka ned 30 prosent  sidan 1975. Ikkje så rart eigentleg – det smakar jo bra! Likevel er det nesten ingen av oss som et dei fem porsjonane med frukt og grønsaker om dagen som Statens råd for ernæring og fysisk aktivitet tilrår. Kva er årsaka til dette, og går det an å gjere noko med det? 

For ei stund sidan utførte underteikna m/fl. ei kosthaldsundersøking i Sogn og Fjordane. Resultata viste at berre 10 prosent av dei vaksne åt fem porsjonar med frukt og grønt om dagen. Fem ”norske porsjonar” tilsvarar 750 gram. 70 prosent åt mindre enn to porsjonar med frukt og grønsaker dagleg (poteter og juice ikkje inkludert).  Ei EU-undersøking har vist at berre 40 prosent av norske 11 åringar åt frukt dagleg. Tala var like dårlege for grønsaker. Det er langt fram til fem om dagen. 

Kor lurt det eigentleg med ei tilråding som er minimum fem porsjonar med frukt og grønt om dagen?  Den er jo så høg at dei fleste nordmenn fell totalt igjennom. Sjølv må eg innrømme at det nok ikkje er kvar dag at eg klarar å få i meg så mykje som 750 gram frukt og grønsaker. 
Det er dessverre ikkje noko alternativ å ta vitamintablettar som erstatning, for det har ikkje effekt. Det er nemleg så mange ulike verkestoff i frukt og grønsaker som verkar i samspel med kvarandre, og på måtar som vi ikkje heilt forstår, at det ikkje let seg gjere å lage ein ”fem om dagen pille”.

Verdas helseorganisasjon tilrår minimum 400 gram frukt og grønsaker om dagen, poteter ikkje inkludert. Her vert ein porsjon definert som 80 gram. Dei fleste land har derimot valt å lage sine eigne retningsliner, og internasjonalt er det difor mykje sprik mellom dei tilrådingane som vert gitt. Dei norske tilrådingane er altså minst 750 gram per dag. Dette er 350 gram meir enn Verdas helseorganisasjon si minimumstilråding.  Det er ingen klar internasjonal semje om mengde per dag med andre ord. 

Eg bannar vel eigentleg i kyrkja no, men treng vi eigentleg å ete minst ”fem om dagen”  for å få god helseeffekt av frukt og grønsaker? Sjølv likar eg betre Verdas helseorganisasjon si minstetilråding.  Store studiar frå våre naboland Danmark og Finland har nemleg vist at dersom du fyller middagstallerken godt opp med om lag 1/3 med grønsaker, og et dette og ei stor frukt dagleg, så er ein god del av helsegevinsten oppnådd i høve førebygging av hjarteinfarkt og hjerneslag. Dette tilsvarar om lag 400 gram, eller nesten tre ”norske porsjonar” per dag. Variasjon i valet av frukt og grønsaker har òg vist å vere viktig.  Det er haldepunkt for at poteter og vanleg juice ikkje bør telje med i rekneskapen, fordi desse matvarene ikkje har dokumentert verken særskilte negative eller positive helseeffektar. Juice med fruktkjøt derimot er truleg like bra som heil frukt. Det er difor haldepunkt for at slik juice kan telje som inntil ein porsjon per dag.  
Same kva ein meiner om minimumstilrådingar, er alle einige om at inntaket av frukt og grønt i Noreg bør aukast. Men er dette mogleg? Det er gjort ein del bra tiltak på individ- og smågruppenivå, men effekten er avgrensa. Ein rapport frå Sosial- og helsedirektoratet viste til dømes at barn og unge kunne påverkast til å ete meir frukt og grønt; gjennom skulebasert undervising som aktivt involverte elevane og la til rette måltid/kantiner. Slik kunne ein auke bruken av frukt med inntil ein porsjon dagleg, men ingen forsking kunne vise til at denne gruppa åt så mykje som ”fem om dagen”. Det som derimot ikkje er prøvd ut, er to forslag som det krev ein del politisk vilje for å få gjennomført.

Det første er at alle elevar på barne- og ungdomstrinnet bør få gratis frukt og grønsaker på skulen. Det er haldepunkt for at dette vil føre til både betre læringsmiljø og helsetilstand for norske elevar, samt at ein får utjamna nokre av dei sosiale forskjellane som finnest på dette området. Får ikkje Stoltenberg 2 regjeringa til dette, kan dei eigentleg berre gå å leggje seg. I alle fall kan SV ta kvelden.
Det andre er å nytte pris- og avgiftspolitiske tiltak for å auke salet av frukt og grønsaker, samt å setje avgrensingar for reklame som fører til dårlege kostvanar. Pris er et universelt tiltak som verkar på alle, men særskilt i høve kjøpesvake grupper og barnefamiliar. Norsk institutt for landbruksøkonomi hevdar at par med barn vil auke sin etterspørsel etter grønsaker med 12-14 prosent, dersom prisen går ned med 12 prosent. Etterspørselen etter frukt i den same gruppa er venta å auke med om lag 15 prosent.  

Den viktigaste årsaka til at så få av oss følgjer myndigheitene si tilråding om minst ”fem om dagen”, er altså at det er for stort sprik mellom mål og røyndom. Det er på tide å definere eit delmål som indikerer eit realistisk minsteinntak per dag. Minimumstilrådinga til Verdas helseorganisasjon burde vere eit naturleg val. Så kan ein heller ha 750 gram, eller ”fem om dagen”, som eit ideal. Å auke inntaket av frukt og grønt krev derimot politisk vilje. Forslaga eg har skissert i høve dette, kan eigentleg sjåast på som ei investering i folkehelsa. Og her vil avkastninga langt overgå kostnadene. 

